Imtella' Mejju 1, 2021 Rapport: Ruth Castillo Filmat: Matthew Vassallo, Arkivji TVM u British Pathé Mhijiex biss Villa Guardamangia jew ftit ritratti l-uniċi tifkiriet li fadal taż-żmien li d-Duka ta' Edinburgh għamel f'Malta fis-snin bejn l-1949 u l-1951. Kollezzjoni marittima privata għandha l-boxxla sħiħa tal-HMS Magpie. Il-Prinċep Philip kien il-kmandant ta' din il-frejgata għal ftit anqas minn sena fil-perjodu li kien ibbażat f'Malta. Il-kollezzjoni marittima privata ta' Victor Wickman tinkludi l-boxxla sħiħa tal-HMS Magpie, frejgata tal-qawwa navali Ingliża li kienet ibbażata f'Malta. Din hi tifkira oħra tar-rabta li d-Duka ta' Edinburgh kellu ma' Malta għax kien hu li mexxa din il-frejgata bejn Settembru 1950 u Lulju 1951. F'dan iż-żmien il-Magpie kienet parti mill-flotta tal-Mediterran. Is-Sur Wickman spjega li qabel dan il-perjodu, il-frejgata li nbniet fi żmien il-gwerra kellha sehem f'diversi operazzjonijiet marittimi. Fost dawn hemm il-battalja tal-Atlantiku kontra l-forzi Ġermaniżi u l-invazzjoni tan-Normandija. Huwa rrakkonta kif il-boxxla tal-frejgata tinsab fil-kollezzjoni privata tiegħu. "Dik kont naf l-Ammirall Bonham Carter, u darba ġie jarani hawn u ra l-affarijiet li hawn. Rajtu b'daħka f'wiċċi qalli "nista' nakkwistalek xi ħaġa tajba jien" u ma qallix x'inhi u mbagħad wara kienet il-boxxla. Jiġifieri din il-boxxla kompluta u qed iserraħ fuq l-injam tal-Magpie stess. Jiġifieri naħseb din hija wieħed mill-ftit rikkordji uniċi tal-preżenza tad-duka ta' Edinburgh f'Malta." Is-Sur Wickman spjega li z-ziju tal-Prinċep Philip, Lord Louis Mountbatten, kien serva bħala Commander-in-chief f'Malta. Irrakkonta li Mountbatten spiss kien iżuru fid-dar tiegħu fix-Xagħjra biex jitħaddu dwar il-flotta Navali. Qal li l-aħħar laqgħa li kellu mad-Duka ta' Edinburgh kien waqt l-ewwel laqgħa tal-kapijiet tal-gvern tal-pajjiżi fil-Commonwealth li saret f'Malta fl-2005. Dakinhar kien ġie regalat l-bandiera li kienet qed ittajjar l-HMS Illustrious fil-Port il-Kbir. "Interessanti li żammejtu mitwi kif jitwuh il-baħrin jiġifieri l-bandiera li għandhom ritwal biex ngħidu hekk li jitwuha b'mod li tibqa' eżatt kif inhi u l-kaptan kif iffirmahieli fil-ġenb ukoll." Is-Sur Wickman irrimarka li l-bnadar jagħtu kulur lil kollezzjoni bħal tiegħu, aktar u aktar meta jkollhom valur storiku bħal din!